Onderwyseres voor kinders met mes gesteek(Argieffoto/Unsplash) ’n Onderwyseres is ten aanskoue van haar gr. 2-klas met ’n mes gesteek nadat ’n aanvaller oor ’n hoë heining gespring het om die skoolterrein binne te kom. Die voorval het Donderdagoggend by die Arcadia Primary School in Bonteheuwel, Kaapstad, plaasgevind. Die Wes-Kaapse onderwysdepartement het sy skok oor die voorval uitgespreek. Volgens Bronagh Hammond, woordvoerder, het die aanvaller die onderwyseres met ’n mes in die skouer gesteek voor hy met haar selfoon op die vlug geslaan het. Die polisie is onmiddellik na die toneel ontbied. “Die onderwyseres se wond is gelukkig nie ernstig nie, maar so ’n voorval is uiters traumaties vir die onderwyser, die leerders en die hele skoolgemeenskap.” Daar is berading vir die skool gereël. David Maynier, Wes-Kaapse LUR vir onderwys, het gesê dit is onaanvaarbaar dat onderwysers, wat so ’n noodsaaklike rol in die samelewing vervul, deur misdadigers geteiken word. “Ons is erg geskok oor die voorval, maar dankbaar dat die onderwyseres nie ernstig beseer is nie.”